УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета Универзитета у Београду од 25.09.2020. године изабрани смо у Комисију за припрему извештаја о кандидатима пријављеним на конкурс за избор у звање AСИСТЕНТА за ужу научну област ПРЕДШКОЛСКА ПЕДАГОГИЈА, са пуним радним временом, на одређено време од 3 године. На конкурс, објављен у Огласним новинама Националне службе за запошљавање "Послови", на сајту Филозофског факултета и сајту Универзитета у Београду, дана 7.10.2020. године, пријавио се један кандидат – Невена Митранић. Након увида у поднету документацију, Комисија подноси Изборном већу Филозофског факултета следећи

ИЗВЕШТАЈ

**Основни биографски подаци**

Невена Митранић је рођена 4.12.1991. године у Аранђеловцу, где је завршила основну школу и гимназију друштвено-језичког усмерења. Основне студије педагогије је завршила у року од 4 године и дипломирала на Одељењу за педагогију и андрагогију Филозофског факултета Универзитета у Београду 2014. године са просеком 9,84 и проглашена студентом генерације 2014. године. Током основних и мастер академских студија била је носилац стипендије Фонда за младе таленте „Доситеја“. Мастер педагогије завршила је у септембру 2015. године на Одељењу за педагогију и андрагогију Филозофског факултета Универзитета у Београду, одбранивши мастер рад на тему „Дечја игра у пракси образовне политике“, код ментора проф. др Драгане Павловић Бренеселовић, са оценом 10. Докторске студије педагогије на Одељењу за педагогију и андрагогију Филозофског факултета Универзитета у Београду уписала је 2015/16. године као буџетски студент. Сада је студент пете године докторских академских студија код ментора проф. др Живке Крњаја. У јануару 2019. године одбранила је предлог теме докторске дисертације „Култивисање игре у дечјем вртићу“. Као студент докторских студија добила је стипендију Министарства просвете, науке и технолошког развоја Србије. На трећој години докторских студија добила је стипендију Фондације Новак Ђоковић за радно место асистента на Катедри за предшколску педагогију.

**Радно-професионално ангажовање**

Као стипендиста Фондације Новак Ђоковић, Невена Митранић ради у звању асистента на Одељењу за педагогију и андрагогију, на Катедри за предшколску педагогију, од фебруара 2018. године. Пре избора у звање асистента била је сарадник у настави на предметима из области предшколске педагогије током 2016 и 2017. године, на основу одлука Наставно научног већа Филозофског факултета Универзитета у Београду.

Као стипендиста студент докторских студија Невена Митранић је укључена у научно истраживачки пројекат Института за педагогију и андрагогију „Модели процењивања и стратегије унапређивања квалитета образовања у Србији“ (ОИ 179060), који финансира Министарство просвете, науке и технолошког развоја. У 2016. години изабрана је у звање истраживач - приправник при Институту за педагогију и андрагогију Филозофског факултета Универзитета у Београду.

Од 2016. до 2018. године учествовала је у пројекту „Пилотирање нацрта Основа програма предшколског васпитања и образовања - Године узлета“, који је реализовао Институт за педагогију и андрагогију Филозофског факултета Универзитета у Београду у партнерству са Министарством просвете, науке и технолошког развоја, Заводом за унапређење образовања и васпитања и *UNICEF*. Од јуна 2019. године учествује у пројекту Института за педагогију и андрагогију „Развијање тренинга, менторства и ситема хоризонталног учења за јачање капацитета у примени Основа програма предшколског васпитања и образовања - ПЛУС“, који реализује Институт за педагогију и андрагогију, *UNICEF*, Министарство просвете, науке и технолошког развоја из средстава Светске банке.

Од септембра 2019. године учествује као тренер на обукама за практичаре у оквиру пројекта „Подршка реформи система предшколског васпитања и образовања“, који Министарство просвете, науке и технолошког развоја реализује из средстава европских приступних фондова.

Учествовала је у припреми Сусрета педагога на Филозофском факултету у Београду, које организује Одељење за педагогију и андрагогију, Институт за педагогију и андрагогију Филозофског факултета Универзитета у Београду и Педагошко друштво Србије, најпре као члан Клуба студената педагогије у 2014. и 2016. години, а затим као члан Организационог одбора у 2017., 2019. и 2020. години. Активно учествује у раду Клуба студената педагогије. У периоду од 2012. до 2016. године волонтирала је при Заводу за васпитање деце и омладине, као и у невладиним и међународним организацијама - Центру за интерактивну педагогију, Пријатељима деце Србије, *UNICEF*, *Save the children*, Центру за интеграцију младих и Центру за развој културе дечјих права, учествујући у програмима менторства, организовању конференција, осмишљавању и реализацији радионица за децу.

**Научно-истраживачки рад**

У свом досадашњем истраживачком раду Невена Митранић је објавила 7 радова од којих издвајамо један рад у научном часопису националног значаја, један рад објављен у зборнику међународног значаја и један рад са излагања на научном скупу.

Митранић, Н. (2016). Смернице за друштвену подршку дечјој игри. *Настава и васпитање*, год. LXV, бр. 2., стр. 411-425.

Рад се бави могућностима успостављања друштвене подршке дечјој игри кроз образовне политике и рад невладиних организација, а на примеру Уједињеног Краљевства Велике Британије и Северне Ирске, и Републике Ирске. Даље, у раду се анализира актуелно стање друштвене подршке дечјој игри у образовним политикама и раду невладиних организација Републике Србије, те се дају смернице за парадигматске промене у разумевању игре и предлаже модел развоја друштвене подршке игри који би се у случају Србије могао показати смисленим и изводљивим.

Mitranić, N., Miškeljin, L. & Pavlović Breneselović, D. (2019). Education for Sustainable Development and Preschool Teachers’ Competences. In: Orlović Lovren, V. (Ed.), Peeters, J. (Ed.) & Matović, N. (Ed.). *Quality of Education: Global Development Goals and Local Strategies* (63-82). Belgrade: Institute for Pedagogy and Andragogy & Ghent: Department for Social Work and Social Pedagogy.

Рад разматра могућности остваривања циља 4 Агенде 2030 одрживог развоја (Квалитетно инклузивно образовање) у предшколском васпитању и образовању, а кроз питање компетенција васпитача које се очекују у остваривању овог циља. Само питање компетенција за одрживи развој наведених у склопу циља 4 Агенде 2030 одрживог развоја је проблематизовано и проширено тако да се акценат разматрања помера са индивидуалних капацитета, личних одговорности и парцијализованих знања и умења на системску подршку и програмску оријентацију којом се подржава култура одрживости. У раду су анализирана релевантна докумената националне политике како би се сагледао њихов потенцијал за подршку професионалној компетентности васпитача у односу на културу одрживости. Анализом је показано да постоји усаглашеност докумената националне политике (Основа програма предшколског васпитања и образовања – Године узлета, и Стандарда компетенција васпитача) са Агендом 2030 и да они пружају добру основу за развијање културе одрживости у предшколском васпитању и образовању. Полазећи од системског приступа, у раду је аргументована неопходност даљег усклађивања свих докумената и мера образовне политике, иницијалног образовања и свих облика професионалног усавршавања васпитача, у правцу подршке остваривању компетенција које Агенда 2030 промовише.

Митранић, Н. (2020). Побећи са Петром: Контуре партиципације на мапи једног догађаја. У: Радуловић, Л. (ур.), Милин, В. (ур.) и Љујућ, Б. (ур.). *Партиципација у образовању - педагошки (п)огледи* (234-243). Београд: Институт за педагогију и андрагогију Филозофског факултета.

Рад се бави преиспитивањем концепта партиципације из перспективе филозофске теорије Жила Делеза и Феликса Гатарија. Мапирањем конкретног догађаја у једној предшколској групи кроз *моларне линије*, *молекуларне линије* и *линије бега*, у раду је представљено истраживање потенцијала и изазова за партиципацију са којима се пракса суочава. Партиципација се истражује као чин заједничког измештања, а не поступак појединца - као експериментална, афективна и контекстуална констелација која је увек у преговарању између креативности жеље и механизама моћи који настоје да је обликују. Истраживањем се указује на важност преиспитивања доминантних теорија на којима почива образовна пракса и сугерише неопходност превазилажења устаљеног наратократског сагледавања партиципације као слободе рационалног и вербалног изражавања.

У изради докторске дисертације „Култивисање игре у дечјем вртићу“, Невена Митранић истражује могућности култивисања игре у дечјем вртићу полазећи од теоријских поставки новог материјализма и социо-културне оријентације у схватању васпитно-образовног процеса као етичког, релационог и креативног по својој природи, те да игра као капацитет флексибилности у дејству има потенцијал да стваралачки доприноси том процесу. Дифракциона анализа као носећи аналитички поступак у истраживању омогућава генерисање метатема релевантних за разматрање култивисања игре, положаја детета и других учесника у васпитно образовном процесу као етичкој и стваралачкој пракси, као и општих услова којима се овакав васпитно образовни процес подржава. Научни допринос дисертације може се сагледати кроз допринос проучавању игре као феномена у различитим научно истраживачким подручјима, у настојању да се континуирано развија епистемолошко-методолошки приступ истраживању комплексности игре. Такође, допринос се препознаје у настојањима да се пружи научна аргументација за трансформацију васпитно образовног процеса заснованог на стваралачком капацитету. Приступ и организација истраживања засновани су на колаборацији истраживача и практичара у трансформацији постојеће праксе и промени у разумевању природе васпитања и образовања, чиме се актуализује нова генерација истраживања у педагогији.

Невена Митранић је излагала на националним Сусретима педагога - Филозофски факултет Универзитета у Београду, 2015, 2017, 2019 и 2020. године; на интернационалној конференцији студената докторских студија у области педагошких наука (ДОКОН) - Филозофски факултет свеучилишта у Ријеци, Хрватска, мај 2018. и мај 2019. године; и на међународној научној конференцији „Чему још образовање - Еманципација и/или образовање: путеви и распућа“ - Институт за филозофију и друштвену теорију у Београду, 2-5. октобар 2020. године. Похађала је интернационалну летњу школу *The contemporary problems of children and childhood in multicultural societies – theory, research, praxis* („Савремени проблеми детета и детињства у мултикултуралним друштвима - теорија, истраживања и пракса“) *– UNESCO, Janusz Korczak Chair at the Maria Grzegorzewska Academy of Special Education* Warsaw, у 2016. години и интернационалну летњу школу *Qualitative Methods* („Квалитативне методе“) *– Radboud Summer School – Radboud University HP* *Nijmegen,* The Netherlands, у 2017. години. Похађала је обуку „Етички стандарди у истраживању“ у организацији *UNICEF* у 2017. години и била је учесник више стручних конференција у области предшколског васпитања и образовања.

Полазећи од исказане темељности у приступу педагошким проблемима као и способности за научно-истраживачки рад и допринос у наставном процесу Комисија предлаже Изборном већу Филозофског факултета Универзитета у Београду да изабере Невену Митранић у звање АСИСТЕНТА за ужу научну област ПРЕДШКОЛСКА ПЕДАГОГИЈА.

Београд, 24.11.2020. год. Чланови комисије

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Живка Крњаја,

редовни професор Филозофског факултета Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Драгана Павловић Бренеселовић, редовни професор Филозофског факултета Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Јасмина Клеменовић,

редовни професор Филозофског факултета Универзитета у Новом Саду